Document ID: 32009R0585

KOMISIJAS REGULA (EK) Nr. 585/2009
(2009. gada 6. jūlijs),
ar ko nosaka ārkārtas pasākumus attiecībā uz kompensācijas sertifikātiem eksporta kompensāciju piešķiršanai dažiem lauksaimniecības produktiem, ko eksportē tādu preču veidā, kas nav minētas Līguma I pielikumā
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1993. gada 6. decembra Regulu (EK) Nr. 3448/93, ar ko nosaka tirdzniecības režīmu, kas piemērojams dažām lauksaimniecības produktu pārstrādē iegūtām precēm (1), un jo īpaši tās 8. panta 3. punkta pirmo daļu,
tā kā:
(1)
Komisijas 2005. gada 30. jūnija Regulā (EK) Nr. 1043/2005, ar ko īsteno Padomes Regulu (EK) Nr. 3448/93 attiecībā uz eksporta kompensāciju piešķiršanas sistēmu noteiktiem lauksaimniecības produktiem, kurus eksportē tādu preču veidā, kas nav ietvertas Līguma I pielikumā, un šādu kompensāciju apjomu noteikšanas kritērijus (2), ir noteikts, ka kompensācijas sertifikāti, par ko pieteikums ir iesniegts saskaņā ar 33. panta a) apakšpunktu vai 38.a pantu vēlākais līdz 7. novembrim, ir derīgi līdz desmitā mēneša pēdējai dienai, kas seko mēnesim, kurā iesniegts pieteikums sertifikāta saņemšanai.
(2)
Regulā (EK) Nr. 1043/2005 ir arī noteikts, ka kompensācijas sertifikāta izsniegšana uzliek tā īpašniekam pienākumu pieteikties uz kompensācijām, kas vienādas ar apjomu, par kuru sertifikāts izsniegts attiecībā uz precēm, kuras eksportētas kompensācijas sertifikāta derīguma laikā.
(3)
Gadījumos, kad nav izpildīts pienākums pieteikties uz kompensācijām, jāietur nodrošinājuma summa, kas vienāda ar starpību starp 95 % no kompensācijas sertifikātā norādītās summas un summu, par ko reāli iesniegts pieteikums. Ekonomikas un finanšu krīzes ietekmē trešo valstu tirgos 2009. gada budžeta periodā dažu tādu kompensācijas sertifikātu 10 mēnešu derīguma termiņš, kuri izsniegti par precēm, kas nav minētas Līguma I pielikumā, un izsniegti izmantošanai no 2008. gada 1. oktobra, ir saistīts ar augstāku riska pakāpi un nedrošību uzņēmējiem. Šāda augoša nedrošība ir skārusi eksportu gandrīz visās jomās, uz ko attiecas kompensācijas sertifikāti, kuri izsniegti izmantošanai no 2008. gada 1. oktobra. Salīdzinot ar pārtikas pamata precēm, lielākā daļa preču, uz ko neattiecas Līguma I pielikums un par ko izmaksā eksporta kompensācijas, nav būtiski produkti, un šīs preces īpaši ietekmē patēriņa mazināšanās importētājvalstīs.
(4)
Finanšu un ekonomikas krīzes ietekme bija vērojama no 2008. gada septembra beigām. Krīzes ietekmē to preču eksportētāji, uz kuriem attiecas kompensācijas sertifikāti, kas izsniegti izmantošanai no 2008. gada 1. oktobra ar desmit mēnešu derīguma termiņu un paredzēti eksportam, ko veiks līdz 2009. gada jūlija beigām, tagad saskaras ar situāciju, ka nevar pilnībā izmantot visus kompensācijas sertifikātus, kas izsniegti izmantošanai no 2008. gada 1. oktobra.
(5)
Līdz ar to, lai ierobežotu nelabvēlīgās ietekmes radītās sekas eksportētājiem, ir nepieciešams nodrošināt, lai, atkāpjoties no Regulas (EK) Nr. 1043/2005 39. panta 2. punkta un Komisijas 2008. gada 23. aprīļa Regulas (EK) Nr. 376/2008, ar ko nosaka sīki izstrādātus kopējus noteikumus, kas jāievēro, piemērojot importa un eksporta licenču un iepriekš noteiktas kompensācijas sertifikātu sistēmu lauksaimniecības produktiem (3), 40. panta 3. punkta, to kompensācijas sertifikātu derīguma termiņš, par kuriem pieteikums ir iesniegts saskaņā ar Regulas (EK) Nr. 1043/2005 33. panta a) punktu vai 38.a pantu laikā no 2008. gada 8. jūlija līdz 26. septembrim, lai tos izmantotu no 2008. gada 1. oktobra, jāpagarina līdz 2009. gada 30. septembrim.
(6)
Šajā konkrētajā gadījumā nav jāpiemēro Regulas (EK) Nr. 376/2008 40. panta 3. punkta noteikumi, jo attiecīgo kompensācijas sertifikātu derīguma termiņa pagarinājums nav saistīts ar force majeure. Tāpēc ir nepieciešams skaidri noteikt atkāpi no Regulas (EK) Nr. 1043/2005 23. panta 3. punkta, lai šajā konkrētajā gadījumā nebūtu jāpiemēro Regulas (EK) Nr. 376/2008 40. panta 3. punkts.
(7)
Daži kompensācijas sertifikāti ar desmit mēnešu derīguma termiņu, par kuriem pieteikums iesniegts laikā no 2008. gada 8. jūlija līdz 7. novembrim saskaņā ar Regulas (EK) Nr. 1043/2005 33. panta a) punktu vai 38.a pantu, līdz šīs regulas spēkā stāšanās brīdim var būt jau atdoti atpakaļ izdevējiestādei saskaņā ar Regulas (EK) Nr. 1043/2005 45. panta pirmo daļu. Lai nodrošinātu vienādu attieksmi pret visiem minēto kompensācijas sertifikātu īpašniekiem, ir lietderīgi nodrošināt iespēju izdevējiestādei atkārtoti izsniegt atpakaļ atdotos sertifikātus vai izrakstus no sertifikātiem un atjaunot ar tiem saistītos nodrošinājumus.
(8)
Šajā regulā paredzētie pasākumi ir saskaņā ar atzinumu, ko sniegusi Pārvaldības komiteja, kas nodarbojas ar horizontālajiem jautājumiem, kuri saistīti ar Līguma I pielikumā neuzskaitītu apstrādātu lauksaimniecības produktu tirdzniecību,
IR PIEŅĒMUSI ŠO REGULU.
1. pants
Atkāpjoties no Regulas (EK) Nr. 1043/2005 39. panta 2. punkta un 23. panta 3. punkta, kompensācijas sertifikātu, kuru derīguma termiņš ir desmit mēneši un par kuriem pieteikums iesniegts laikā no 2008. gada 8. jūlija līdz 7. novembrim saskaņā ar Regulas (EK) Nr. 1043/2005 33. panta a) punktu vai 38.a pantu, derīguma termiņu pagarina līdz 2009. gada 30. septembrim.
2. pants
Pēc sertifikāta īpašnieka rakstiska pieprasījuma sertifikātus vai izrakstus no sertifikātiem ar desmit mēnešu derīguma termiņu, par kuriem pieteikums iesniegts laikā no 2008. gada 8. jūlija līdz 7. novembrim saskaņā ar Regulas (EK) Nr. 1043/2005 33. panta a) punktu vai 38.a pantu un kuri ir atdoti atpakaļ izdevējiestādei pirms šīs regulas spēkā stāšanās dienas saskaņā ar Regulas (EK) Nr. 1043/2005 45. panta pirmo daļu, izsniedz atkārtoti attiecībā uz kompensācijas sertifikātu atlikušajām neiztērētajām summām, pēc tam, kad izdevējiestādei iesniegts attiecīgais nodrošinājums.
3. pants
Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2009. gada 6. jūlijā

Labels: 2
17
19
3
6